ཐེག་མཆོག་བསྟན་འཕེལ་དཀོན་རྒྱལ་མཚན་དཔལ། །ངག་དབང་གྲགས་པ་བསོད་ནམས་རྒྱལ་མཚན་དང་། །འགྱུར་མེད་ཡེ་ཤེས་རྣམས་ལ་གསོལ་བ་འདེབས། །བསྟན་སྙིང་དུང་དཀར་བཀའ་བརྒྱུད་བཀྲ་ཤིས་མཚན། །བསམ་གཏན་རྒྱ་མཚོ་གཏེར་སྲས་གསང་སྔགས་དང་། །ཕུར་བུ་རབ་འབྱོར་སྒྲུབ་སྤྲུལ་མངོན་སྤྲུལ་པ། །ཀརྨ་བཟོད་པ་རྣམས་ལ་གསོལ་བ་འདེབས། །ཕྲིན་ལས་དབང་ཕྱུག་བསྟན་འཛིན་ཆོད་དར་དང་། །མི་ནུབ་རྒྱལ་མཚན་ཀརྨ་ཆོས་འཕེལ་ཞབས། །ཚེ་དབང་ཀུན་ཁྱབ་ཨོ་རྒྱན་རྣམ་མཁྱེན་དང་། །མི་འགྱུར་མཁའ་ཀློང་ཡང་པར་གསོལ་བ་འདེབས། །རྡོ་རྗེ་འཆང་དངོས་ཁྱུང་པོ་པད་འཕྲིན་རྗེ། །མན་ངག་དོན་སྟོན་འཆི་མེད་རྡོ་རྗེའི་ཞབས། །དྲིན་ཆེན་བླ་མ་འཇམ་མགོན་བློ་རབ་མཆོག །བཀའ་དྲིན་སུམ་ལྡན་གསུམ་ལ་གསོལ་བ་འདེབས། །ཁྱད་པར་འབའ་རོམ་སྙིང་པོའི་བསྟན་སྲོག་འཛིན། །སྦས་པའི་རྣལ་འབྱོར་ཨིན་དྲའི་མཚན་འཛིན་པའི། །དྲན་པས་གདུང་སེལ་རྩ་བའི་བླ་མ་ལ། །རྩེ་གཅིག་གདུང་ཤུགས་དྲག་པོའི་གསོལ་བ་འདེབས། །ཞལ་མཇལ་གསུང་ཐོས་དབང་དང་གདམས་པ་བསྩལ། །བསྟན་པ་ཡོངས་རྫོགས་དོན་རྒྱུད་མན་ངག་གཏད། །རྣམ་མང་སློབ་དཔོན་རྗེས་དྲན་གསོལ་བཏབ་མཐུས། །བདག་ཅན་སྐལ་ངན་འཇིགས་ལས་སྐྱོབ་པར་མཛོད། །མདོར་ན་སྐྱེ་དང་ཚེ་རབ་ཐམས་ཅད་དུ། །རྗེ་བཙུན་བླ་མ་རྣམས་དང་མི་འབྲལ་ཞིང་། །ནང་གི་ལམ་ནས་རྡོ་རྗེའི་ལམ་བགྲོད་ཏེ། །ཐུགས་ཡིད་ཅིག་འདྲེས་མངོན་སངས་རྒྱས་གྱུར་ཅིག །ཅེས་གསུངས་པས་མཚོན་མཚན་ལྡན་དགེ་བའི་བཤེས་གཉེན་རྣམས་ལས། ཐུན་མོང་ཐུན་མིན་གྱི་གདམས་པ་གསན་བསམ་མཐའ་ཡས་པ་མཛད།